Flere danskere holder vinterferie i danske sommerhuse

Danske feriegæster lejer 42 pct. mere tid   i danske sommerhuse i februar, end de gjorde for fem år siden.


        7. februar 2020 kl. 8:00
        
    


        Af Theis Stenholt Engmann

Flere danskere har fået øjnene op for sommerhuse i Danmark som rammen om deres vinterferie i februar måned. 

Antallet af udlejede hus-uger i danske sommerhuse købt af danskere er steget fra 6.440 i 2015 til 9.150 i 2019, svarende til en stigning på 42 pct. 

Og noget tyder på, at tendensen vil fortsætte i 2020. Danskere har nemlig allerede pr. november 2019 ’forud-booket’ 2.120 hus-uger i danske sommerhuse i februar 2020. Det er 60 pct. flere, end der var booket på samme tidspunkt for fem år siden for den kommende februar. 

”På trods af en lille nedgang i ’forud-bookinger’ fra sidste år til i år, så er den overordnede trend på området fremgang, med en gennemsnitligt årlig vækst på 12 pct. siden 2015,” forklarer specialkonsulent i Danmarks Statistik Paul Lubson.  

Hus-uger er et mål for, hvor mange hele uger på syv dage et sommerhus har været udlejet til en gæst.

Udlejede hus-uger i februar købt af danskere samt danskeres ’forud-bookinger’ af sommerhuse i kommende februar måned, 2015-2019

Kilde: Danmarks Statistik, www.statistikbanken.dk/ferieh2

Anm: Forudbookingerne i kommende februar måned måles i alle årene pr. november måned, og viser altså, hvor mange der i november måned det år, havde ’forud-booket’ et sommerhus i den kommende februar måned.

Halvdelen af hus-ugerne i februar lejes af danskere

I 2019 endte danskere med i alt at leje 9.150 hus-uger i danske sommerhuse i februar. Dermed stod danskere for 50 pct. af samtlige 18.152 lejede hus-uger i februar 2019.

”Februar er den måned på året, hvor danskere fylder mest i de danske udlejnings-sommerhuse,” forklarer specialkonsulent i Danmarks Statistik Paul Lubson. 

”Danskerne står generelt for omkring 22 pct. af de udlejede hus-uger, hvis man betragter et gennemsnit hen over hele året. Men i februar står danskerne altså for i omegn af 50 pct. af al den udlejede tid i danske sommerhuse.”  

Februar måned stod i alt for 3 pct. af hele årets udlejede hus-uger i 2019, idet sommermånederne stadig er de klart mest populære måneder for udlejnings-sommerhuse. 

Danskeres andel af samtlige lejede hus-uger, januar-november. 2019

Kilde: Danmarks Statistik, www.statistikbanken.dk/ferieh1

 

Fakta: Danmark er danskernes favoritdestination i vinterferien

Tendensen på udlejningsmarkedet for danske sommerhuse er stigende, og antallet af årligt udlejede hus-uger er fra 2015-2019 steget med 17 pct.

I 2017 var Danmark rammen om 27 pct. af danskernes lange ferierejser (mindst fire overnatninger) i vinterferien. 

Danmark er den mest populære enkeltstående destination for danskerne på denne tid af året efterfulgt af Spanien, Østrig og Sverige. 

Når ferien går til udlandet, så vælger danskerne flyet på 81 pct. af rejserne og bilen på 15 pct. af rejserne. De resterende 4 pct. udgøres af busser, tog og skibe.  

Når ferien holdes i Danmark, vælger danskerne bilen på 71 pct. af rejserne og flyet på 16 pct. af rejserne. De resterende 13 pct. udgøres af busser, toge og skibe. 

Kilde: Danmarks Statistiks spørgeskemaundersøgelse Ferie- og forretningsrejser & statistikken Feriehusudlejning 

 

Har du spørgsmål til tallene i denne artikel, kan du kontakte specialkonsulent Paul Lubson på pal@dst.dk eller tlf:  3917 3542